b"\n_START_ARTICLE_\nHarold Cressy\n_START_SECTION_\n\xc5\xbdivljenjee\n_START_PARAGRAPH_\nCressy se je rodil 1. februarja 1889 v misijonu v Rorke's Drift Bernardu in Mary Cressy. Kot otrok je obiskoval krajevno \xc5\xa1olo v misijonu, z osmimi leti pa se je preselil v Cape Town, kjer je nadaljeval osnovno in nadaljnje \xc5\xa1olanje za u\xc4\x8ditelja na Zonnebloem Collegeu. \xc5\xa0olanje je zaklju\xc4\x8dil leta 1905._NEWLINE_S pridobljeno izobrazbo je lahko pou\xc4\x8deval v misijonski \xc5\xa1oli Nizozemske reformirane cerkve v Clanwilliamu (Western Cape). Ob tem pa se je nadalje u\xc4\x8dil in opravil univerzitetni sprejemni izpit, s \xc4\x8dimer si je teoreti\xc4\x8dno pridobil mo\xc5\xbenost vpisa na univerzo._NEWLINE_Cressy je bil odlo\xc4\x8den, da bo \xc5\xa1tudiral. Kljub \xc5\xbee zbranemu denarju za \xc5\xa1tudij pa je bil zaradi rasnih predsodkov dvakrat zavrnjen. Univerza v Cape Townu ga je vpisala \xc5\xa1ele po posredovanju vplivnega capetownskega odbornika Abdullaha Abdurahmana. Na omenjeni univerzi je Cressy 1911 diplomiral in postal prvi temnopolti Ju\xc5\xbenoafri\xc4\x8dan s tem nazivom. Leta 1912 se je poro\xc4\x8dil s Caroline Hartog._NEWLINE_Istega leta je bil imenovan za ravnatelja Trafalgar Second Class Public School v capetownskem okro\xc5\xbeju VI. \xc5\xbde naslednje leto, 1913, je imel \xc4\x8dast oznaniti, da je svoje izobra\xc5\xbeevanje (\xc2\xbbSchool Higher\xc2\xab) zaklju\xc4\x8dila tudi prva temnopolta srednje\xc5\xa1olka. To je bila Rosie Waradea Abdurahman, h\xc4\x8di Abdullaha Abdurahmana. To je bil imeniten in na\xc4\x8deloma dobro sprejet dose\xc5\xbeek, ki je \xc5\xa1oli in Cressyju zvi\xc5\xa1al ugled, ni pa prepri\xc4\x8dal capetownskega \xc5\xa1olskega odbora, da \xc5\xa1oli nameni ve\xc4\x8d sredstev in tako izbolj\xc5\xa1a slabe delovne razmere._NEWLINE_Na Abdurahmanovo prigovarjanje je Cressy s H. Gordanom ustanovil Ju\xc5\xbenoafri\xc5\xa1ko u\xc4\x8diteljsko dru\xc5\xa1tvo. Leta 1913 je postal njegov predsednik, hkrati pa je urejal vplivno dru\xc5\xa1tveno glasilo, Educational Journal. Njegovo delo je prekinila zgodnja smrt leta 1916 - v Kimberleyju je umrl zaradi plju\xc4\x8dnice. Komaj dve leti kasneje je v pandemiji gripe umrla tudi \xc5\xbeena Caroline, za seboj pa pustila njuno osirotelo h\xc4\x8der Millicent.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKo so leta 1953 preimenovali Cape Town Secondary School, so se odlo\xc4\x8dili, da jo Cressyju na \xc4\x8dast imenujejo Harold Cressy High School. Ju\xc5\xbenoafri\xc5\xa1ko u\xc4\x8diteljsko dru\xc5\xa1tvo se je namre\xc4\x8d razvilo v skupino s precej\xc5\xa1njim, tudi politi\xc4\x8dnim vplivom. V petdesetih letih so bili temnopolti u\xc4\x8ditelji temelj upora zoper rasisti\xc4\x8dno izobra\xc5\xbeevalno politiko. Benjamin Kies, u\xc4\x8ditelj s Trafalgar High School, je na primer dobil dosmrtno prepoved pou\xc4\x8devanja zaradi vpletenosti v TLSA."